‘Haatspraak’ teen boere op sosiale media: MRK sê polisie moet liefs ondersoekEen van die inskrywings wat die DA na die Menseregtekommissie verwys het. Die Menseregtekommissie (MRK) sê hy gaan nié inskrywings op sosiale media ondersoek waarin geweld teen boere aangehits word nie. Die DA het die afgelope maand verskeie van dié plasings, wat oënskynlik plaasmoorde en -aanvalle verheerlik, na die MRK verwys om as haatspraak ondersoek te word. Die MRK het egter dié klagtes summier verwerp en gesê die polisie is in ŉ beter posisie om dit te ondersoek. “Hoewel die kommissie saamstem dat hierdie soort inhoud onaanvaarbaar en onregmatig is, is dit eerstens, soos jy in jou klagte uitwys, ŉ misdaad. “Misdaad val onder die polisie en die Nasionale Vervolgingsgesag (NVG) en is strafbaar deur heelwat strenger meganismes as wat die MRK tot sy beskikking het,” lui die MRK se antwoord aan die DA. “Jy wys uit dat die plasings haatmisdaad is. Hoewel dit akkuraat is ingevolge die beskrywing van die Wetsontwerp op die Voorkoming en Bestryding van Haatmisdaad, is die wetgewing in Suid-Afrika nog nie deurgevoer nie. Dit is dus nie wetlik moontlik om iemand in dié konteks van ŉ haatmisdaad aan te kla nie.” Dianne Kohler Barnard, die DA se woordvoerder oor staatsveiligheid, sê die MRK se besluit om nie die plasings te ondersoek nie, en die redes wat hy daarvoor aanvoer, is in teenstelling met verskeie ander sake wat hy al vantevore ondersoek het. “Die kommissie het voorheen die kapasiteit gehad om mense op te spoor en te beboet in sake wat wyd gepubliseer is. Die MRK het selfs al verskeie sake van haatspraak deur die gelykheidshof laat afhandel en ŉ strafsaak is soms gelyklopend aanhangig gemaak,” het Kohler Barnard gesê. Nog een van die inskrywings wat na die MRK verwys is. “Ons weet van ŉ geval waar iemand tronk toe is omdat ‘die saak persoonlik en direk inbreuk gemaak het op ŉ polisiebeampte se waardigheid’. Dit lyk of die MRK rasgedrewe plasings wat Suid-Afrikaners aanmoedig om familielede te vermoor wat reeds deur die dood van ŉ geliefde in rou gedompel is, nie beskou as iets wat inbreuk maak op menswaardigheid nie.” Kohler Barnard sê die stellings op sosiale media word dikwels gemaak ná aanvalle en moorde op ŉ boerderygesin. “Tog sien die MRK dit nie as iets wat hy kan of wil hanteer nie. Die kommissie het geen behoefte om die oorlewendes van verkragting en marteling, of diegene wat gedwing word om te kyk hoe hul geliefdes sterf, te help wanneer sommige Suid-Afrikaners die verkragters en moordenaars aanmoedig nie.” Die MRK sê in sy reaksie aan die DA ook sommige van die opmerkings word breedweg gemaak in verwysings na miljoene mense op grond van hulle ras. Kohler Barnard sê die MRK het egter al stappe gedoen in soortgelyke sake, soos die voorval waar ŉ man ŉ video van homself op vakansie geneem het waarin hy rassistiese taal gebruik. Adam Catzavelos en die MRK het vroeër ŉ skikkingsooreenkoms aangegaan nadat die kommissie hom van haatspraak ingevolge die Gelykheidswet aangekla het. Dié sakeman het in die moeilikheid beland toe hy in 2018 ŉ video van homself gemaak het waar hy op ŉ Griekse strand die k-woord gebruik. Die MRK sê in sy antwoord aan die DA hy het inderdaad wye diskresie oor die kwessie of hy ŉ klagte gaan aanvaar of ŉ indiwidu in die gelykheidshof gaan verteenwoordig, maar dat hy nie die plasings gaan ondersoek nie en aanbeveel dat dit by die naaste polisiestasie aangemeld word. “[Die MRK] het gekies om nie die gesinne van moordslagoffers wat boere of plaaswerkers was, te verteenwoordig nie,” het Kohler Barnard gesê. Sy sê die DA gaan nou ander moontlikhede ondersoek na aanleiding van die MRK se “verskoning” dat hy nie die plasings gaan ondersoek nie. “Ons beskou die plasings as veragtelik en diegene wat dit plaas moet aanspreeklik gehou word vir hul giftige en haatlike uitsprake. Die sinlose moorde en marteling van boederygemeenskappe moet gestop word en diegene wat dit verheerlik moet gestraf word.” Die DA het as deel van sy veldtog om landelike veiligheid te verbeter besluit om uitsprake wat hy as haatspraak beskou, by die MRK aan te meld.